- Hisaaya
- <
- 18
- >

18
Rurema agashereeza ikihugo kyeꞌHendyopiya
1 Yayewe imwinyu, mwe bandu beꞌHendyopiya!*18.1 i Hendyopiya Agandi maziina gaayo gali i Nubiya kandi iri i Kuushi.
Amatanga gaꞌmashuba giinyu, gali mu kizi laka.
2 Muli mu lungika indumwa mu lwiji Niire,
mu bwato úbukalinganizibwa mu kaliri.
E ndumwa, musuulage umulindi. Mugende mu bifigisi byaꞌbandu,
balya boꞌmwego gukeruusiri.
Birya bifigisi, abandu booshi bayamiri babiyobohiri,
halinde mu mahanga gooshi.
Biryagagi bilangi ngana, binali mu minika abagoma.
Ikihugo kyabo, kiri mu golomba mweꞌnyiiji.
3 Mwe bandu baꞌmahanga gooshi! Langiizagi!
Ngalengeza irembera kwiꞌrango lyoꞌmugazi.
Ikyanya ngadihiriza ikibuga, mukategage amatwiri.
4 Nahano ambwiraga kwokuno:
«Nduuziri mwiꞌgulu, na ndi mu langiiza hooshi mu kihugo.
Na nyamiri naaho ndi munyerere.
Nyamiragi mbulisiri naaho, ngiꞌzuuba lya kalenge-renge,
kandi iri ngeꞌndara ku kyanya kyeꞌmimbu.»
5 Ikyanya mutazi tondeera ukuteerana,
ikyanya ishungi ziinyu zikiri mu yera nga mizabibu,
haaho, lyo Nahano agayiji mùhahuulira noꞌmugushu.
Agamùtwisa nga milandalira yeꞌmizabibu,
anamùshaaze yaho, halinde mutwalwe hala.
6 Abasirikaani baawe, ikyanya bagaaba bakoli fwiri,
bagaliibwa na banyunda, neꞌnyamiishwa.
Yabo banyunda bagaahisa ikikamo kyoshi, bakiri mu mùjanganula.
Neꞌkyanya kyeꞌmbondo, lyeꞌnyamiishwa nazo zigatondeera ukukaaja amavuha.
7 Ku yikyo kyanya, birya bifigisi byaꞌbandu bigayijaga, binatange ituulo imwa Nahano woꞌbushobozi bwoshi! Yibyo bifigisi, umwego gwabyo gukeruusiri. Naꞌbandu baꞌmahanga gooshi, bayamiri babiyobohiri. Ee! Biryagagi bilangi ngana, binali mu minika abagoma. Ikihugo kyabyo, kiri mu golomba mweꞌnyiiji. Kundu kwokwo, balya bala bagayiji kizi tuula Nahano woꞌbushobozi bwoshi, ku mugazi Sayuni.

- Hisaaya
- <
- 18
- >

*18:1 18.1 i Hendyopiya Agandi maziina gaayo gali i Nubiya kandi iri i Kuushi.

© 2018 WBT